修夫基幸福煩惱 彭馬比寧咸重演「雙特排斥」?
2024年04月16日 09:01
東網電視
更多新聞短片
祖迪比寧咸(左)、高爾彭馬(右)爭奪英格蘭正選進攻中場位置。(Getty Images)
車路士中場高爾彭馬今場英超獨取4球,追平射手榜一哥艾寧夏蘭特,加上現時以16球排西甲射手榜第2位嘅皇馬中場祖迪比寧咸,英格蘭擁有當今最佳兩位「00後」進攻中場。不過兩人位置有重疊之嫌,猶如當年「雙特」謝拉特、林柏特不能共存,「三獅兵團」出戰6月中展開嘅歐國盃,主帥修夫基如何使用高爾彭馬、祖迪比寧咸,成為英格蘭能否奪冠關鍵。
英格蘭擁有史上最強「黃金中場」,防守中場迪格蘭賴斯穩坐正選,右翼屬於另1位兵工廠球員布卡約沙卡,左翼估計由菲爾科頓擔任,所以高爾彭馬、祖迪比寧咸要爭奪1個正選進攻中場位置。
論國家隊資歷,祖迪比寧咸佔有優勢,畢竟高爾彭馬僅2次為國家隊上陣,預料會成為比寧咸嘅副選。不過,彭馬亦可以勝任右路位置,仍然有機會同比寧咸並肩作戰。
值得一提,高爾彭馬屬於少數擅長主射12碼嘅球員,佢今季英超9次主射12碼全部入網,英格蘭過往多次喺大賽互射12碼落敗,包括上屆歐國盃決賽射輸畀意大利。如果英格蘭今屆歐國盃再次遇到互射12碼,高爾彭馬可以大派用場。